text: Tønder tabte chancen
  01 april 2012 kl. 14.58
  Der var spænding og dramatik til sidste sekund, da TM Tønder søndag forspildte chancen for at rykke direkte op i 1. division. Klubben tabte med et enkelt mål til Otterup.
  Håndboldfeberen har raset i Tønder gennem hele sæsonen, hvor holdet har klaret sig rigtig godt.
  Forventningerne var derfor skruet i vejret, da Tønder-holdet søndag eftermiddag med en sejr på hjemmebane kunne sikre sig direkte oprykning til 1. division med en sejr over Otterup.
  
  Ærgrelse og frustration
  Før søndagens kamp var champagnen lagt på køl og guldglimmeret var parat.
  Men det blev der ikke brug for - få sekunder før tid scorede Otterup og med et enkelt mål, går den eftertragtede plads i 1. division nu til fynboerne. Uafgjort havde været nok for TM Tønder.
  Det skabte både ærgrelse og frustration i Tønder, ikke mindst fordi hjemmepublikummet i den stopfyldte Tønder-hal mente, at klubben blev snydt for et straffekast
  i forbindelse med kampens dramatiske afslutning.
  Tønder har dog stadig chancen for at få drukket champagne og spredt guldglimmer, hvis klubben vinder kvalifikationsspillet.
  Kampen endte 25-26.
  